
ЕВРАЗИЯ ӨКМӨТТӨР АРАЛЫК КЕҢЕШИ

ТЕСКЕМЕ

	2022-жылдын «21» июну
	         № 12
	   Минск шаары




Евразия экономикалык бирлигине мүчө мамлекеттердин керектөөчүлөрдүн укуктарын коргоо жаатындагы биргелешкен аракеттеринин программасы жөнүндө

Жогорку Евразия экономикалык кеңешинин 2020-жылдын 
11-декабрындагы № 12 чечими менен бекитилген 2025-жылга чейин Евразия экономикалык интеграциясын өнүктүрүүнүн стратегиялык багыттарынын 4.12.1-пунктун, ошондой эле 2014-жылдын 29-майындагы Евразия экономикалык бирлиги жөнүндө келишимдин XII бөлүмүнүн жоболорун ишке ашыруу максатында:
1. Тиркелген Евразия экономикалык бирлигине мүчө мамлекеттердин керектөөчүлөрдүн укуктарын коргоо жаатындагы биргелешкен аракеттеринин программасы (мындан ары – Программа) бекитилсин.
 2. Евразия экономикалык бирлигине мүчө мамлекеттердин өкмөттөрү Евразия экономикалык комиссиясы менен биргеликте өз компетенциясынын чегинде Программаны ишке ашыруу боюнча иш-чаралар планынын (Программага карата тиркеменин) аткарылышын камсыз кылсын.
3. Евразия экономикалык комиссиясы 2026-жылдын биринчи жарым жылдыгында Программаны ишке ашыруунун жыйынтыктары жөнүндө Евразия өкмөттөр аралык кеңешине маалымат берсин.
4. Ушул тескеме Евразия экономикалык бирлигинин расмий сайтында жарыяланган датадан тартып күчүнө кирет.

Евразия өкмөттөр аралык кеңешинин мүчөлөрү:


	         Армения Республикасынан
	Беларусь Республикасынан
	Казакстан Республикасынан
	Кыргыз
Республикасынан
	          Россия
Федерациясынан

БЕКИТИЛДИ
Евразия өкмөттөр аралык кеңешинин 
2022-жылдын 21-июнундагы 
№ 12 тескемеси менен


Евразия экономикалык бирлигине мүчө мамлекеттердин керектөөчүлөрдүн укуктарын коргоо жаатындагы 
биргелешкен аракеттеринин 
ПРОГРАММАСЫ 
I. Жалпы жоболор 
1. Ушул Программа Бирликтин алкагында керектөөчүлөрдүн укуктарын коргоо чөйрөсүндө макулдашылган саясаттын негизги багыттарын өнүктүрүүгө жана ишке ашырууга багытталган Евразия экономикалык бирлигине мүчө мамлекеттердин (мындан ары – мүчө мамлекеттер, Бирлик) жалпы ыкмаларынын жана чараларынын комплексинин жыйындысы болуп саналат.
2. Бул программа Жогорку Евразия экономикалык кеңешинин 
2020-жылдын 11-декабрындагы № 12 чечими менен бекитилген 2025-жылга чейин Евразиялык экономикалык интеграцияны өнүктүрүүнүн стратегиялык багыттарынын 4.12.1-пунктуна ылайык иштелип чыкты жана 2014-жылдын 29-майындагы Евразия экономикалык бирлиги жөнүндө келишимдин (мындан ары – Келишим) XII бөлүмүнүн жоболоруна негизделет.  
3. Бул Программаны ишке ашырууда төмөнкүлөр эске алынды: 
а) мүчө мамлекеттердин керектөөчүлөрдүн укуктарын коргоо жаатындагы мыйзамдары;
б) БУУнун Башкы Ассамблеясы тарабынан 2015-жылдын 
22-декабрында № A/RES/70/186 резоюция менен кабыл алынган Бириккен Улуттар Уюмунун керектөөчүлөрдүн кызыкчылыктарын коргоо боюнча жетектөөчү принциптери;
в)  Керектөөчүлөрдүн укуктарын коргоо чөйрөсүндө макулдашылган саясатты жүргүзүү жөнүндө протоколдун жоболоруна ылайык Евразия экономикалык комиссиясы (мындан ары – Комиссия) тарабынан кабыл алынган сунуштары (Келишимге 13-тиркеме);
г) Евразия экономикалык бирлигине мүчө мамлекеттердин Керектөөчүлөрдүн укуктарын коргоо маселелери боюнча консультативдик комитети (мындан ары – Консультативдик комитет) даярдаган сереп салууларда чагылдырылган Бирликтин алкагында керектөөчүлөрдүн укуктарын коргоо чөйрөсүндө макулдашылган саясатты жүргүзүү тажрыйбасы.
4. Бул Программа Бирликтин алкагында керектөөчүлөрдүн укуктарын коргоо чөйрөсүндө кызматташтыкты өнүктүрүүнүн концептуалдык негиздерин аныктайт жана 2018-жылдын 6-ноябрындагы Евразия экономикалык бирлигине мүчө мамлекеттердин финансы рыногу чөйрөсүндөгү мыйзамдарын шайкеш келтирүү тууралуу макулдашуунун алкагында мүчө мамлекеттер тарабынан кабыл алынган милдеттенмелерге таасир этпейт.
II. Программаны ишке ашыруунун максаттары, милдеттери жана мөөнөттөрү
5. Бул Программанын максаты мүчө мамлекеттерде керектөөчүлөрдүн укуктарын коргоо чөйрөсүндө макулдашылган саясатты жүргүзүү жана Келишимдин 60-беренесинде каралган керектөөчүлөрдүн укуктарын бирдей коргоо принцибин ишке ашыруу үчүн шарттарды түзүүнү камсыз кылуу болуп саналат.
6. Бул Программанын милдеттери болуп төмөнкүлөр саналат:
а) Бирликтин алкагында Келишимде жана эл аралык келишимдерде аныкталган экономика тармагында макулдашылган саясатты жүргүзүүдө керектөөчүлөрдүн кызыкчылыктарын эсепке алуу аркылуу жарандардын керектөө укуктарын бирдей коргоону (мындан ары – керектөөчүлөрдүн кызыкчылыктарын эсепке алуу) камсыз кылуу үчүн мүчө мамлекеттердин биргелешкен аракеттерин уюштуруу;
б) керектөөчүлөрдүн укуктарын коргоо чөйрөсүндө мүчө мамлекеттердин ыйгарым укуктуу органдарынын (мындан ары – ыйгарым укуктуу органдар) ортосунда маалымат алмашууну камсыз кылуу;
в) эл аралык укуктун ченемдерин жана Бирликтин алкагында ушул чөйрөдө иштелип чыккан жалпы принциптерди эске алуу менен керектөөчүлөрдүн укуктарын коргоо чөйрөсүндө мүчө мамлекеттердин жалпы ыкмаларын иштеп чыгуу;
г) керектөөчүлөрдүн укуктарын коргоо чөйрөсүндө мүчө мамлекеттердин жарандарына билим берүүгө, ошондой эле сарамжалдуу жана туруктуу керектөө көндүмдөрүн калыптандырууга багытталган биргелешкен иш-чараларды өткөрүү;
д) мүчө мамлекеттердин чарбалык субъектилерин, коомдук бирикмелерин жана керектөөчү уюмдарын тартуу менен керектөөчүлөрдүн катышуусунда чек ара аралык талаш-тартыштарды чечүүнүн альтернативдүү механизмдерин колдонуу жана консультацияларды берүү менен укуктук коргоонун жеткиликтүү каражаттарын киргизүү үчүн жагымдуу шарттарды түзүү.
7. Ушул Программаны ишке ашыруу тиркемедеги иш-чаралар планына ылайык жүзөгө ашырылат.
III. Программаны ишке ашырууга жооптуулар
8. Ушул Программаны ишке ашыруу төмөнкү ыйгарым укуктуу органдар тарабынан камсыз кылынат:
Армения Республикасында – Армения Республикасынын Экономика министрлиги, Армения Республикасынын Атаандаштыкты коргоо боюнча комиссиясы;
Беларусь Республикасында – Беларусь Республикасынын Монополияга каршы жөнгө салуу жана соода министрлиги;
Казакстан Республикасында – Казакстан Республикасынын Соода жана интеграция министрлиги;
Кыргыз Республикасында – Кыргыз Республикасынын Экономика жана коммерция министрлиги, Кыргыз Республикасынын Экономика жана коммерция министрлигинин алдындагы Монополияга каршы жөнгө салуу кызматы;
Россия Федерациясында – Керектөөчүлөрдүн укуктарын жана адамдын жыргалчылыгын коргоо боюнча федералдык көзөмөл кызматы; башка кызыкдар ыйгарым укуктуу органдар (белгиленген компетенциянын чегинде).
IV. Керектөөчүлөрдүн кызыкчылыктарын эске алуу механизмин түзүү үчүн уюштуруу негиздерин түзүү
9. Мүчө мамлекеттер керектөөчүлөрдүн укуктарын коргоо чөйрөсүндө укуктук жөнгө салууну өркүндөтүү боюнча, анын ичинде керектөөчүлөрдүн кызыкчылыктарын эсепке алуу механизмин түзүү жана керектөөчүлөрдүн укуктарын коргоо чөйрөсүндө Бирликтин укуктарын интеграциялоонун жана өркүндөтүүнүн актуалдуу маселелерин чечүүгө багытталган сунуштарды даярдоо аркылуу чараларды көрүшөт.
10. Керектөөчүлөрдүн кызыкчылыктарын эске алуу механизмин түзүү өзүнө төмөнкүлөрдү камтыйт:
а) Комиссиянын керектөөчүлөрдүн кызыкчылыктарын эске алууну камсыз кылууга багытталган сунуштамаларын иштеп чыгуу жана кабыл алуу;
б) экономиканын айрым чөйрөлөрүндө керектөөчүлөрдүн кызыкчылыктарын эске алууга талдоо жүргүзүү жана анын негизинде керектөөчүлөрдүн укуктарын коргоо чөйрөсүндө Бирликтин укуктарын интеграциялоонун жана өркүндөтүүнүн актуалдуу маселелерин чечүүгө багытталган сунуштарды даярдоо.
11. Мүчө мамлекеттер керектөөчүлөрдүн коргонуу деңгээлин баалоо максатында социологиялык изилдөөлөрдү жүргүзүүнүн максатка ылайыктуулугун аныкташат.
12. Социологиялык изилдөөлөрдү жүргүзүүнү камсыз кылуу үчүн ыйгарым укуктуу органдар Комиссия менен биргеликте керектөөчүлөрдүн корголуу деңгээлин, ошондой эле мүчө мамлекеттерде кабыл алынуучу укуктук жөнгө салууну өркүндөтүү боюнча чаралардын натыйжалуулугун баалоо максатында социологиялык изилдөөлөрдү жүргүзүүнү методикалык коштоо боюнча Бирликтин органдарынын актыларынын долбоорлорун иштеп чыгышат жана макулдашышат.
V. Керектөөчүлөрдүн укуктарын коргоо чөйрөсүндө мүчө мамлекеттердин жалпы ыкмаларын иштеп чыгуу боюнча чаралар
13. Комиссия мүчө мамлекеттердин көмөгү менен керектөөчүлөрдүн укуктарын коргоо чөйрөсүндө макулдашылган саясатты жүргүзүү жөнүндө протоколдун (Келишимге № 13 тиркеме) 3-пунктунда аныкталган негизги багыттар боюнча улуттук ыкмаларды жакындаштырууга багытталган сунуштарды иштеп чыгат, анын ичинде:
электрондук сооданы жүзөгө ашырууда керектөөчүлөрдүн укуктарын коргоого карата жалпы ыкмалар;
керектөөчүлөрдүн укуктарын коргоо чөйрөсүндө мүчө мамлекеттердин мыйзамдарына сереп жүргүзүүгө жалпы мамилелер.
14. Комиссия мүчө мамлекеттер менен биргеликте керектөөчүлөрдүн укуктарын коргоо чөйрөсүндө Комиссиянын сунуштамаларын мүчө мамлекеттер тарабынан колдонуунун натыйжаларына баа берүү максатында талдоо жүргүзүүнү камсыз кылат.
VI. Ыйгарым укуктуу органдардын ортосунда өз ара маалыматтык аракеттенүүнү өнүктүрүү 
15. Мүчө мамлекеттер ыйгарым укуктуу органдардын ортосундагы кызматташтыкты колдоо жана өнүктүрүү боюнча чараларды көрүшөт.
16. Ыйгарым укуктуу органдар керектөөчүлөрдүн укуктарын сактоого натыйжалуу контролду камсыз кылуу, керектөөчүлөрдүн укуктарын коргоо чөйрөсүндө кызматташтыкты кеңейтүүнүн негизинде керектөөчүлөрдүн кызыкчылыктарын козгогон чек ара аралык алдамчылык жана адаштыруучу коммерциялык практикага каршы аракеттенүүнүн натыйжалуу механизмдерин түзүү жана ишке киргизүү максатында өз ара аракеттенүүнү жүзөгө ашырышат. 
17. Комиссия ыйгарым укуктуу органдар менен бирдикте маалымат алмашуу аркылуу өз ара аракеттенүүнү өнүктүрүүгө багытталган документтерди иштеп чыгат жана макулдашат жана керектөөчүлөрдүн катышуусу менен чек ара аралык талаш-тартыштарды чечүүгө көмөктөшөт (анын ичинде маалыматтык алмашуу маселелери боюнча комиссиянын сунуштарын кабыл алуу жолу менен) жана ыйгарым укуктуу органдар алмаша турган маалыматтардын курамын аныктайт.
18. Ушул Программанын 17-пунктунда көрсөтүлгөн документтерди иштеп чыгууда мүчө мамлекеттердин жайылтуу (жеткиликтүүлүк) чектелген маалыматтарга кирген маалыматты коргоо боюнча мыйзамдарынын талаптары эске алынат.
VII. Керектөөчүлөрдүн укуктарын коргоо чөйрөсүндө мүчө мамлекеттердин жарандарына билим берүүгө, ошондой эле сарамжалдуу жана туруктуу керектөө көндүмдөрүн калыптандырууга багытталган биргелешкен 
иш-чараларды өткөрүү
19. Мүчө мамлекеттер Комиссия менен бирдикте жыл сайын тематиканы аныкташат, ага ылайык ыйгарым укуктуу органдар тарабынан керектөөчүлөрдүн укуктарын коргоо чөйрөсүндө мүчө мамлекеттердин жарандарын маалымдоого жана агартууга, ошондой эле сарамжалдуу жана туруктуу керектөө көндүмдөрүн калыптандырууга багытталган коомдук 
иш-чаралар өткөрүлөт.
20. Комиссия ыйгарым укуктуу органдар менен бирдикте мүчө мамлекеттерде өткөрүлүүчү керектөөчүлөрдүн укуктарын коргоо чөйрөсүндөгү коомдук иш-чараларды пропагандалоого жана системалуу чагылдырууга жалпыга маалымдоо каражаттарын тартууну камсыз кылат.
21. Мүчө мамлекеттер керектөөчүлөрдүн көз карандысыз коомдук бирикмелеринин иши үчүн шарттарды түзүүгө, алардын керектөөчүлөрдүн укуктарын коргоо чөйрөсүндө макулдашылган саясатты түзүүгө жана ишке ашырууга катышуусуна, керектөөчүлөрдүн укуктарын пропагандалоого жана түшүндүрүүгө көмөктөшөт.
VIII. Керектөөчүлөрдүн катышуусунда чек ара аралык талаш-тартыштарды жөнгө салуу механизмдерин түзүү
22. Мүчө мамлекеттер комиссия менен бирдикте керектөөчүлөрдүн катышуусу менен чек ара аралык талаш-тартыштарды жөнгө салуу механизмдерин түзүү боюнча сунуштарды даярдоону камсыз кылышат. Бул максаттарда керектөөчүлөрдүн укуктарын коргоо жаатында, анын ичинде электрондук соода жүргүзүүдө чек ара аралык талаш-тартыштарды чечүү маселелерине биргелешкен аналитикалык изилдөө жүргүзүлөт, анын негизинде Консультативдик комитеттин жана Комиссиянын Коллегиясынын отурумдарында кароо үчүн сунушталуучу баяндама даярдалат.
IX. Программанын ишке ашырылышына мониторинг жүргүзүү
23. Комиссия мүчө мамлекеттер менен бирдикте ушул Программанын ишке ашырылышына мониторинг жүргүзөт.
24. Мониторинг жүргүзүү үчүн ыйгарым укуктуу органдар жыл сайын 30-мартка чейин Комиссияга өткөн жылдын 31-декабрына карата абалы боюнча ушул Программанын 7-пунктунда көрсөтүлгөн иш-чаралардын планынын аткарылышынын натыйжалары жөнүндө маалыматты берет.
25. Комиссия ушул Программанын 24-пунктуна ылайык берилген маалыматтардын негизинде, ушул Программаны ишке ашырууга мониторинг жүргүзүүнүн натыйжалары жөнүндө баяндама түзөт жана анын Консультативдик комитеттин жана Комиссиянын Коллегиясынын отурумдарында сунушталышын камсыз кылат.


____________________

ТИРКЕМЕ
Евразия экономикалык бирлигине мүчө мамлекеттердин керектөөчүлөрдүн укуктарын коргоо жаатындагы биргелешкен аракеттеринин программасына карата

Евразия экономикалык бирлигине мүчө мамлекеттердин керектөөчүлөрдүн укуктарын коргоо жаатындагы биргелешкен аракеттеринин программасын ишке ашыруу боюнча иш-чаралардын 
ПЛАНЫ

	Иш-чара
	Ишке ашыруу мөөнөтү
	Күтүлүүчү натыйжа
	Жооптуу аткаруучу
	Кошо аткаруучулар

	I. Керектөөчүлөрдүн кызыкчылыктарын эсепке алуу механизмин түзүү үчүн уюштуруу негиздерин түзүү 

	1. Керектөөчүлөрдүн кызыкчылыктарын эсепке алуу механизмин түзүү үчүн Евразия экономикалык комиссиясынын (мындан ары – Комиссия) сунуштарын иштеп чыгуу жана кабыл алуу



	2023-жыл


	Комиссиянын сунуштары 
	Комиссия
	Евразия экономикалык бирлигине мүчө мамлекеттер (мындан ары – мүчө мамлекеттер)

	2.  Керектөөчүлөрдүн кызыкчылыктарын эске алуунун жыйынтыктарына талдоо жүргүзүү:
	
	
	
	

	экономиканын айрым чөйрөлөрүндө керектөөчүлөрдүн кызыкчылыктарынын эске алынышы боюнча мүчө мамлекеттердин мыйзамдарына талдоо жүргүзүү 

	2023-жыл

	мүчө мамлекеттердин мыйзамдарына талдоо жүргүзүү 

	Комиссия

	мүчө мамлекеттер 

	жүргүзүлгөн талдоону эске алуу менен Евразия экономикалык бирлигинин керектөөчүлөрдүн укуктарын коргоо чөйрөсүндөгү укуктарын интеграциялоонун жана өркүндөтүүнүн актуалдуу маселелерин чечүүгө багытталган сунуштарды даярдоо

	2024-жыл

	2014-жылдын 
29-майындагы Евразия экономикалык бирлиги жөнүндө келишимге өзгөртүүлөрдү киргизүү,
Евразия экономикалык бирлигинин органдарынын актыларын иштеп чыгуу (зарыл болсо)
	мүчө мамлекеттер 
	Комиссия

	Евразия экономикалык бирлигине мүчө мамлекеттердин керектөөчүлөрдүн укуктарын коргоо маселелери боюнча консультативдик комитеттин (мындан ары – Консультативдик комитет) отурумунда керектөөчүлөрдүн укуктарын коргоо чөйрөсүндө макулдашылган саясатты ишке ашыруу жөнүндө баяндама жасоо

	2025-жыл

	Консультативдик комитеттин отурумунда баяндама жасоо  
	Комиссия

	мүчө мамлекеттер 

	3. Керектөөчүлөрдүн коргонуу деңгээлин, ошондой эле керектөөчүлөрдүн укуктарын коргоо үчүн мүчө мамлекеттерде кабыл алынган чаралардын натыйжалуулугун баалоо максатында социологиялык изилдөөлөрдү жүргүзүү жөнүндө Комиссиянын сунуштарын иштеп чыгуу жана кабыл алуу (мындан ары – социологиялык изилдөөлөр), анын ичинде сунуш кылынган методдор, изилдөөнүн объектиси, предмети, мөөнөттөрү жана негизги көрсөткүчтөрү, социологиялык сурамжылоолорго карата базалык талаптар, керектөөчүлөрдүн укуктарын коргоо чөйрөсүндөгъ мүчө мамлекеттердин ыйгарым укуктуу органдары (мындан ары – ыйгарым укуктуу органдар) менен Комиссиянын ортосунда жүргүзүлгөн социологиялык изилдөөлөрдүн натыйжалары жөнүндө маалымат алмашуунун сунушталган тартиби 

	2023-жыл


	Комиссиянын сунушу 
	Комиссия
	мүчө мамлекеттер

	4. Мүчө мамлекеттерде социологиялык изилдөөлөрдү жүргүзүү (зарыл болсо)
	2023 – 2025-жылдар 

	социологиялык изилдөөлөрдү жүргүзүү жөнүндө ыйгарым укуктуу органдардын маалыматы
	мүчө мамлекеттер
	Комиссия

	5. Мүчө мамлекеттерде жүргүзүлгөн социологиялык изилдөөлөрдүн натыйжаларына талдоо жүргүзүү
	2025-жылы
	Консультативдик комитеттин отурумунда баяндама жасоо
	Комиссия
	мүчө мамлекеттер

	II. Керектөөчүлөрдүн укуктарын коргоо чөйрөсүндө мүчө мамлекеттердин жалпы ыкмаларын иштеп чыгуу боюнча чаралар

	6. Керектөөчүлөрдүн укуктарын коргоо чөйрөсүндө макулдашылган саясатты жүргүзүү жөнүндө протоколдун 
3-пунктунда аныкталган негизги багыттар боюнча керектөөчүлөрдүн укуктарын коргоо чөйрөсүндө улуттук мамилелерди жакындаштырууга багытталган сунуштарды иштеп чыгуу жана кабыл алуу (2014-жылдын 29-майындагы Евразия экономикалык бирлиги жөнүндө келишимге 
№ 13-тиркеме), анын ичинде:
	2023 – 2025-жылдар 



	Комиссиянын сунуштары

	Комиссия
	мүчө мамлекеттер

	электрондук сооданы жүзөгө ашырууда керектөөчүлөрдүн укуктарын коргоого карата жалпы ыкмалар

	2023-жыл

	
	
	

	керектөөчүлөрдүн укуктарын коргоо чөйрөсүндө мүчө мамлекеттердин мыйзамдарына сереп жүргүзүүгө жалпы мамилелер

	2024 – 2025-жылдар 

	
	
	

	7. Комиссиянын сунуштарын колдонуунун натыйжаларына талдоо жүргүзүү:
	
	
	Комиссия
	мүчө мамлекеттер

	мүчө мамлекеттер тарабынан аларды колдонуунун натыйжаларын баалоо максатында талдоо жүргүзүлүп жаткан керектөөчүлөрдүн укуктарын коргоо чөйрөсүндөгү Комиссиянын сунуштарынын тизмегин аныктоо

	2023-жыл

	Консультативдик комитеттин отурумунун протоколу
	
	

	мүчө мамлекеттер тарабынан Комиссиянын сунуштарын колдонуунун натыйжаларын изилдөө
	2024 – 2025-жылдар 
	жыйынтык отчет (анализ)

	
	

	III. Ыйгарым укуктуу органдардын ортосундагы маалыматтык өз ара аракеттенүүнү өнүктүрүү

	8. Керектөөчүлөрдүн катышуусу менен чек ара аралык талаш-тартыштарды чечүүгө көмөктөшүү максатында ыйгарым укуктуу органдардын ортосунда керектөөчүлөрдүн укуктарын коргоо чөйрөсүндө маалымат алмашууну өнүктүрүүгө багытталган сунуштарды түзүү жана документтерди иштеп чыгуу, анын ичинде:
	2023 – 2025-жылдар 

	
	
	

	ыйгарым укуктуу органдардын маалыматтык өз ара аракеттенүү процессинде берилүүчү маалыматтын курамын аныктоо
	2023-жыл

	маалыматтын курамы
	мүчө мамлекеттер
	Комиссия

	керектөөчүлөрдүн катышуусу менен чек ара аралык талаш-тартыштарды чечүүгө көмөктөшүү максатында мүчө мамлекеттердин ыйгарым укуктуу органдарынын өз ара аракеттенүү механизми боюнча сунуштарды даярдоо
	2024-жыл

	Комиссиянын сунуштары

	Комиссия
	мүчө мамлекеттер

	IV. Керектөөчүлөрдүн укуктарын коргоо чөйрөсүндө мүчө мамлекеттердин жарандарынын билимин жогорулатууга, ошондой эле сарамжалдуу жана туруктуу керектөө көндүмдөрүн калыптандырууга багытталган биргелешкен иш-чараларды өткөрүү


	9. Керектөөчүлөрдүн укуктарын коргоо маселелери боюнча мүчө мамлекеттердин жарандарын маалымдоого жана билимин жогорулатууга, ошондой эле сарамжалдуу жана туруктуу керектөө көндүмдөрүн калыптандырууга багытталган биргелешкен иш-чаралардын тематикасын аныктоо (жылдын темасы):
	жыл сайын

	
	
	

	жылдын темасын ыйгарым укуктуу органдар менен макулдашуу, Комиссиянын сунуштарын даярдоо 
	2023 – 2025-жылдар 
	Комиссиянын сунуштары

	Комиссия

	мүчө мамлекеттер 

	жылдын темасын мүчө мамлекеттердин жалпыга маалымдоо каражаттарында, анын ичинде ыйгарым укуктуу органдардын жана Комиссиянын расмий ресурстарын пайдалануу менен «Интернет» маалыматтык-телекоммуникациялык тармагында чагылдыруу

	2023 – 2025-жылдар 

	жалпыга маалымдоо каражаттарындагы маалымат 
	мүчө мамлекеттер 
	Комиссия


	10. Керектөөчүлөрдүн коомдук бирикмелеринин катышуусу менен керектөөчүлөрдүн укуктарын коргоо маселелери боюнча, анын ичинде форумдардын, конференциялардын, мүчө мамлекеттерде өткөрүлүүчү башка коомдук 
иш-чаралардын алкагында тематикалык секцияларды (тегерек столдорду) уюштуруу жана өткөрүү

	2023 – 2025-жылдар, 
иш-чараларды өткөрүү графигине ылайык
 
	жыйынтык документтер
	Комиссия
	мүчө мамлекеттер

	11. Жалпыга маалымдоо каражаттарын тартуу менен керектөөчүлөрдүн укуктарын коргоо маселелерине арналган медиа иш-чараларды уюштуруу жана өткөрүү 

	2023 – 2025-жылдар 
	жалпыга маалымдоо каражаттарындагы маалымат
	Комиссия
	мүчө мамлекеттер

	V. Керектөөчүлөрдүн катышуусу менен чек ара аралык талаш-тартыштарды жөнгө салуу механизмдерин түзүү

	12. Керектөөчүлөрдүн укуктарын коргоо жаатындагы, анын ичинде электрондук соодадагы чек ара аралык 
талаш-тартыштарды чечүү маселелери боюнча биргелешкен аналитикалык изилдөөлөрдү жүргүзүү жана анын негизинде керектөөчүлөрдүн катышуусу менен чек ара аралык 
талаш-тартыштарды жөнгө салуу механизмдерин түзүү үчүн негиздемелерди даярдоо
	2023 – 2024-жылдар 




	Комиссиянын Коллегиясынын отурумунда баяндама
	Комиссия
	мүчө мамлекеттер


_________________

